বিচ্ছিন্ন থেকে উন্নয়ন করার দিন শেষ হয়ে গেছে। অন্য দেশের পণ্যের জন্য ট্যারিফ ওয়াল নির্মাণ করে এখন কোনো অর্থনীতিই এগোতে পারবে না। সবকিছুতে স্বয়ংসম্পূর্ণতা অর্জনের ধারণা অনেক পুরনো এবং ওই ধারণা বিশ্বের অন্য দেশগুলো অনেক আগেই ত্যাগ করেছে। গত দুই যুগ যাবৎ বাণিজ্য ও বিনিয়োগের ক্ষেত্রে যে বিশ্বায়ন ঘটেছে, তা এক অর্থে বিপ্লবাত্মক। বিভিন্ন বহুজাতীয় ট্রেড নেগোসিয়েশনের মাধ্যমে বিশ্ববাণিজ্য এখন অনেকটা বাধাহীন। এই লক্ষ্যে জাতিসমূহ সর্বক্ষেত্রে নেগোসিয়েশন রাউন্ড (Round) হিসেবে গ্রহণ করেছিল দোহা রাউন্ডকে (Doha Round)। দুঃখজনক হলো, বড় অর্থনীতিগুলোর অনীহার কারণে দোহা রাউন্ডের সফল সমাপ্তি ঘটেনি। বাণিজ্য ও বিনিয়োগ উদারীকরণের ক্ষেত্রে দোহা রাউন্ড আর এগোবে বলে মনে হয় না। তবে গ্লোবাল বাণিজ্য ও বিনিয়োগের উদারীকরণের গতি শ্লথ হয়ে গেলেও থেমে যায়নি। বিশ্বের দেশগুলো তাদের মধ্যে দ্বিপক্ষীয় ও আঞ্চলিক ভিত্তিতে আলোচনা ও চুক্তি করে মুক্ত বাণিজ্য চুক্তি (Free Trade Agreements-FTAs) এবং মুক্ত অর্থনৈতিক অঞ্চল (Free Economic Unions) গঠন করে নিচ্ছে। একসময় বিশ্বের এক নম্বরের অর্থনীতি যুক্তরাষ্ট্র বাণিজ্য ও বিনিয়োগের ক্ষেত্রে বৈশ্বিক উদারীকরণে নেতৃত্ব দিয়েছিল। কিন্তু তারা এখন অবস্থান পরিবর্তন করেছে। তারা 'American First'- এই স্লোগানের আড়ালে প্রকারান্তরে একধরনের সংরক্ষণবাদের (Protectionism) নীতি গ্রহণ করেছে। যে চুক্তি তারা ইতোপূর্বে সই করেছে, সেই চুক্তি থেকেও সরে এসেছে। উদাহরণ হলো- ১২ দেশের TPP (Trans Pacific Partnership) চুক্তি। যে ১২টি দেশ এই চুক্তিতে সই করেছিল, তাদের মধ্যে ছিল- অস্ট্রেলিয়া, নিউজিল্যান্ড, কানাডা, জাপান, সিঙ্গাপুর, মালয়েশিয়া, চিলি, ব্রুনাই, ভিয়েতনাম ও যুক্তরাষ্ট্র। যুক্তরাষ্ট্রে রিপাবলিকানরা ক্ষমতায় আসার পর প্রেসিডেন্ট বারাক ওবামার সময়ে সই করা TPP চুক্তি থেকে সরে আসে। অবশ্য অন্য ১১টি দেশ TPP চুক্তিতে থাকার পক্ষে অবস্থান নেয় এবং তারা যুক্তরাষ্ট্রকে ছাড়াই নতুন করে TPP চুক্তি সই করে। যুক্তরাষ্ট্র ইউরোপের দেশগুলোর সঙ্গে মুক্ত বাণিজ্য চুক্তির পক্ষে অনেক দূর এগিয়ে যায়। কিন্তু সেই অবস্থান থেকেও যুক্তরাষ্ট্র বর্তমান প্রেসিডেন্ট ট্রাম্পের সময়ে সরে এসেছে। অন্যদিকে WTO (World Trade Organization)-এর অধীনে এতদিন থেকে চলে আসা দোহা রাউন্ড অনেকটাই পরিত্যক্ত। ছোট অর্থনীতিগুলোর যেহেতু দরকষাকষির শক্তি খুবই দুর্বল, তাদের জন্য WTO-এর নেতৃত্বে দোহা রাউন্ড ছিল কাঙ্ক্ষিত একটি আলোচনা। এখন বাংলাদেশের মতো ছোট অর্থনীতিগুলোর সামনে তাদের অংশগ্রহণের মাধ্যমে বিশ্ববাণিজ্য ও বিনিয়োগ আরো উদারীকরণ হবে- এমন আশা আর নেই।